เช่าซื้อเฮโลขายหุ้นกู้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ตุนเงินรุกสินเชื่อรับตลาดรถยนต์โต  อยุธยาฯขาย3พันล้านดอก3.68%
โพสต์ทูเดย์ — ธุรกิจเช่าซื้อโหมออกหุ้นกู้ตุนเงินขยายสินเชื่อสบโอกาสรถยนต์ขายดี ทิสโก้จ่อขายพันล้านบาท อยุธยาแคปปิตอล ออโต้ลีส ระดม 3,000 ล้านดอกเบี้ย 3.68% 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า บริษัท อยุธยาแคปปิตอล ออโต้ลีส ได้ยื่นแบบแสดงรายการข้อมูลเพื่อเสนอขายหุ้นกู้ให้กับประชาชน ในระหว่างวันที่ 1012 พ.ค. 2553 นี้ กำหนดวงเงิน 3,000 ล้านบาท อายุ 4 ปี โดยจะจ่ายดอกเบี้ย 3.68% ต่อปี และมีหุ้นกู้สำรองสำหรับขายเพิ่มเติมในวงเงิน 2,000 ล้านบาท
บริษัทระบุว่าจะนำเงินที่ได้จากการเสนอขายหุ้นกู้ครั้งนี้ไปชำระหนี้คืนรวมถึงใช้เป็นเงินทุนหมุนเวียนในการดำเนินธุรกิจ 
ด้านธนาคารทิสโก้ เปิดเผยว่า เตรียมจะเสนอขายหุ้นกู้อายุ 10 ปีวงเงิน 1,000 ล้านบาท ให้กับประชาชนทั่วไปและนักลงทุนสถาบัน ซึ่งในขณะนี้ยังไม่ได้ระบุอัตราดอกเบี้ยและระยะเวลาในการเสนอขาย
ทั้งนี้ เมื่อสิ้นปี 2552 ทิสโก้ ระบุว่า มีสินเชื่อเช่าซื้อและสินเชื่อธุรกิจ ในสัดส่วน 75.6% และ 17.8% ของสินเชื่อรวม โดยสินเชื่อเช่าซื้อจำนวน 82,486.77 ล้านบาท และสินเชื่อกว่า 96.4% ของเงินให้สินเชื่อเป็นสินเชื่อที่มีหลักประกัน
สำหรับสินเชื่อเช่าซื้อ ทรัพย์สินที่ให้เช่าซื้อยังถือเป็นกรรมสิทธิ์ของธนาคาร ดังนั้นหากผู้เช่าซื้อไม่ชำระเงินตามกำหนดภายใต้หลักเกณฑ์และกฎหมายที่กำหนดธนาคารสามารถดำเนินการเข้ายึดและครอบครองทรัพย์สินได้ในทันที ภายหลังจากได้เข้าครอบครองทรัพย์สินที่ให้เช่าซื้อ การจำหน่ายต่อในตลาดรองมีระยะเวลาค่อนข้างสั้น ซึ่งสามารถขายรถได้เสร็จสิ้นภายในระยะเวลาเฉลี่ย 1 เดือน
ด้านผลการดำเนินงานของธุรกิจสินเชื่อเช่าซื้อของธนาคารทิสโก้ในช่วงไตรมาสแรกปีนี้ มีการขยายตัวสูงเป็นประวัติการณ์ โดยพอร์ตสินเชื่อเช่าซื้ออยู่ที่ 91,310.74 ล้านบาท เพิ่มขึ้น 4,678.56 ล้านบาท หรือ 5.4% เมื่อเทียบกับสิ้นปี 2552 ส่วนยอดสินเชื่อเช่าซื้อรถยนต์ที่อนุมัติใหม่มีจำนวน 13,383 ล้านบาท เพิ่มขึ้น 4,042 ล้านบาทหรือ 43.3%
เมื่อเดือน มี.ค.ที่ผ่านมา บริษัทโตโยต้าลิสซิ่ง ได้ขายหุ้นกู้จำนวน 2,150 ล้านบาท อายุ 3 ปี 7 วัน อัตราดอกเบี้ยคงที่ 3% ต่อปี 
นักวิเคราะห์กล่าวว่า จะเริ่มเห็นธนาคารหรือบริษัทที่ประกอบธุรกิจเช่าซื้อเสนอขายหุ้นกู้ เพื่อเตรียมเงินไว้รองรับกับการขยายตัวของสินเชื่อเช่าซื้อรถยนต์มากขึ้นภายหลังจากที่อุตสาหกรรมรถยนต์มีการฟื้นตัวอย่างชัดเจน
ทั้งนี้ ในงวดไตรมาสแรกของปีนี้มียอดขายรถยนต์รวม 1.66 แสนคัน เพิ่มขึ้น 55.8% จากงวดเดียวกันของปีก่อน ขณะที่งานมอเตอร์โชว์ช่วงที่ผ่านมา มียอดจองซื้อรถยนต์ประมาณ 2.78 หมื่นคัน ส่งผลให้บริษัทที่ทำธุรกิจให้สินเชื่อรถยนต์เติบโตขึ้น 
ก่อนหน้านี้ ธนาคาร เกียรตินาคิน (KK) ตั้งเป้าสินเชื่อเช่าซื้อทั้งปีขยายตัว 510% หลังจากไตรมาสแรกเติบโต 5.3%